Հայ բենեդիկտացի միանձնուհիների վանք

**Հայ բենեդիկտացի միանձնուհիների վանք** (), նախկին վանական շենք Ուկրաինայի Լվով քաղաքի պատմական կենտրոնում՝ Լեսյա Ուկրաինկայի փողոցում (թիվ 10)։ Հայկական տաճարի համալիրի մաս է: Այժմ այս շենքում գործում են Ուկրաինայի վերականգնողական գիտահետազոտական կենտրոնի Լվովի մասնաճյուղի և Լվովի Ա. Շեպտիցկու անվան ազգային թանգարանի գիտական վերականգնողական արհեստանոցները։

## Պատմություն
Լվովի Լեսյա Ուկրաինկայի փողոցի թիվ 10 շենքը վանական տուն է, որը կառուցվել է 1682 թվականին, այսօր այն ճարտարապետորեն մտնում է Լվովի հայկական տաճարի համալիրի կազմի մեջ: Վանքի կառուցումը սկսվել է 17-րդ դարի երկրորդ կեսին, երբ Լվովում հայտնվեցին հայ կաթոլիկ միանձնուհիները:

Շինությունը մի քանի անգամ տուժել է հրդեհներից: Առաջին նման դեպքը տեղի է ունեցել 1748 թվականին․ հրդեհը վնաս է հասցրել վանքին: Հաջորդ ավերիչ հրդեհը բռնկվել է հայկական թաղամասում 1778 թվականին, և վանական շինությունները վերակառուցվել են 1779 թվականին:

Հայ բենեդիկտուհիների վանքը գրանցված է 1767 թվականի հարկային գրքերում, որտեղ կա տեղեկություն այն մասին, որ նրա ճակատի երկարութունը 53 կանգուն էր (60,579 մետր): Այնտեղ գործել է նաև դպրոց:

1872 թվականին կրկին բռնկվել է հրդեհ, որը սկսվել է վանական դպրոցում: Վանքը կրկին վերակառուցվել է 1873 թվականին: Այդ աշխատանքները կատարվել են Էդմունդ Կյոլերի ղեկավարությամբ: Հենց այդ ժամանակ շենքը ձեռք է բերել ժամանակակից տեսքը: Երկրորդ համաշխարհային պատերազմից հետո վանքը լուծարվել է, իսկ նրա շինություններում տեղակայվել են գիտավերականգնողական արհեստանոցներ:

## Ճարտարապետություն
Շենքը կառուցված է աղյուսից: Հատակագիծն ուղղանկյունաձև է՝ երկարացված արևմուտքից արևելք, ներքին բակով, եռահարկ, նկուղով: Արևմտյան մասում տունը սրահով միացված է Սուրբ Աստվածածնի Վերափոխման տաճարին, իսկ տան գլխավոր մուտքը տեղակայված է հարավարևելյան մասում: Հատակագծում արտահայտված է այդ ժամանակ տարածված վանքում սենյակների բաշխման սխեման: Վանական խցերը և ուսումնական սենյակները տեղակայված են միջանցքների երկայնքով: Վարչական, տնտեսական սենյակները՝ արևմտյան մասում:

## Վերականգնողական աշխատանքներ
2017 թվականին Լվովում պատմական կառույցները վերականգնելու ծրագրի շրջանակներում կատարվել է նաև հայ բենեդիկտուհիների նախկին վանքի շենքի վերականգնողական աշխատանքը: Քարի վերականգնումը «Լվովի հին թաղամասի քաղաքային զարգացում և վերականգնում» ծրագրի շրջանակներում իրականացրել են ուկրաինացի և գերմանացի մասնագետները: Այդ նպատակով քաղաքային բյուջեից հատկացվել է մոտ 1,2 միլիոն գրիվնա։

## Պատկերասրահ

WLM2017foto639.jpg|Պետության կողմից պահպանվելու մասին ցուցատախտակ
Львів Вірменська маностир.jpg


## Ծանոթագրություններ

## Աղբյուրներ
* Державний архів Львівської області (ДАЛО) 2/1/7150:6, 8, 13.
* Науково-технічний архів ДП “Інститут “Укрзахідпроектреставрація”, №Л-139-3.
* Центральний державний історичний архів України у Львові (ЦДІАЛ) 52/1/812.
* Jurij Smirnow, Katedra ormiańska we Lwowie. Dzieje archidiecezji ormiańskiej lwowskiej (Lwów, 2002).
* Martin Gruneweg (1562 – nach 1615). Ein europäischer Lebensweg (Wiesbaden: Harrassowitz Verlag, 2009), 648-649.
* Tadeusz Isakowicz-Zaleski, Arcybiskup ormiański Izaak Mikołaj Isakowicz – duszpasterz, społecznik i patriota (Kraków, 1999).
* Володимир Вуйцик, Державний історико-архітектурний заповідник у Львові (Львів: Каменяр, 1991), 174.
* Мирон Капраль, Національні громади Львова XVI–XVIII ст. (Соціально-правові взаємини) (Львів: Піраміда, 2003), Карта 1.
* Памятники градостроительства и архитектуры УССР, Т. 3 (Киев: Будівельник, 1985), 30.
* Ярослав Ісаєвич, Найдавніший історичний опис Львова, “Жовтень”, 1980, №10.

Կատեգորիա:1682 հիմնադրումներ
Կատեգորիա:Լվովի հայկական տաճարի համալիր
Կատեգորիա:Համաշխարհային ժառանգություն Ուկրաինայում
Կատեգորիա:Հայաստանյայց Առաքելական Սուրբ Եկեղեցի